Иван Вазов
При Черна

chitanka.info

Дене, ноще вие

смърт грозна при Черна,

в дим огнен се крие

зарята вечерна.

Дене, ноще — бури,

в небето — пожари,

тресят се клисури,

поля и чукари.

Реве, бучи ада

въз мощ вдъхновена,

желязо напада

идея нетленна;

все страшни, все нови,

пред вихрове бесни

стена от ножове.

Орел прелетял би

над тях — не човекът,

не стонове, жалби —

„Ура!“ носи екът.

Бой на луда хала

с гороломна сила —

България цяла

там очи вперила!

1916 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.